## Carlos Mazón es reunix amb l’alcaldessa de Catarroja per a abordar les necessitats del municipi

*** Acorden establir un interlocutor únic entre el Consell i l’Ajuntament per a coordinar les actuacions i accelerar les labors de reconstrucció
* Avancen en el desenrotllament de determinades actuacions en matèria educativa, sanitària, de servicis socials o d’infraestructures
* Aprofundixen en la necessitat que els municipis tinguen protocols davant possibles emergències i formar la ciutadania en esta matèria**

**València.**

El president de la Generalitat, Carlos Mazón, ha acordat amb l’alcaldessa de Catarroja, Lorena Silvent, establir un interlocutor únic entre el Consell i l’Ajuntament per a coordinar les actuacions de la localitat amb els diferents departaments de l’executiu valencià i accelerar les labors de reconstrucció.

El cap del Consell i l’alcaldessa han mantingut una trobada de treball per a abordar diferents assumptes d’interés per al municipi que s’estan duent a terme en la reconstrucció econòmica i social després de les riuades.

El president ha traslladat el compromís de la Generalitat per a avançar en la recuperació de les zones afectades de la localitat i ha remarcat la col·laboració entre les dos administracions per a dur a terme les infraestructures que necessiten els veïns.

En este sentit, ha explicat que es treballarà en l’adaptació de l’entorn de l’IES Berenguer Dalmau amb accions com el tancat del recinte, zones d’ombra i millores d’accés, entre altres.

En matèria sanitària, ha traslladat el compromís d’avançar en l’ampliació i el condicionament del centre de salut, dotant-lo de més recursos per a millorar l’atenció sanitària del municipi.

Entre els temes tractats en la reunió, s’ha analitzat també la reurbanització de l’entorn de la zona de Pelayo en el barri de Les Barraques per a solucionar els problemes de clavegueram i sanejament que afecta Catarroja per la qual cosa s’ha proposat crear una comissió conjunta entre Ajuntament, Generalitat Valenciana i Govern central.

A més, el president ha assenyalat que en el pròxim Ple del Consell s’aprovarà la reparació del camí de Santana entre Catarroja des de la CV-33 i Paiporta.

Així mateix, han avançat en la necessitat que els municipis tinguen nous protocols davant possibles emergències i a formar la ciutadania i els gestors d’emergències de les localitats en esta matèria.

**Compromís amb la recuperació i reactivació**

Cal assenyalar que els ciutadans de Catarroja han rebut més de 45,2 milions d’euros d’ajudes directes de la Generalitat, 17,8 milions per pèrdua de vehicle, 13,1 milions per a ajudes urgents per pèrdua de béns de primera necessitat i 9,3 milions d’euros per a la reactivació de l’activitat econòmica a empreses i establiments.

Així mateix, la Generalitat ha dut a terme altres actuacions en la localitat com el punt de transferència per a la gestió de residus en el qual s’ha invertit prop de 60 milions d’euros o la rehabilitació de diversos trams de carreteres per als quals s’han destinat més de 14 milions d’euros.

En matèria sanitària, s’han invertit més de dos milions d’euros en la rehabilitació del centre de salut, i en altres iniciatives com el punt d’atenció continuada. A més, cal indicar altres actuacions en matèries d’educació, servicis socials, comerç o justícia com els més de dos milions per a la reparació de la seu judicial de Catarroja.

Fecha: 30/07/2025